CELEX: 62011TN0597
Language: lt
Date: 2011-11-22 00:00:00
Title: Byla T-597/11 P: 2011 m. lapkričio 22 d. Christos Michail pateiktas apeliacinis skundas dėl 2011 m. rugsėjo 13 d. Tarnautojų teismo sprendimo byloje F-100/09 Michail prieš Komisiją

11.2.2012   
            
            
               LT
            
            
               Europos Sąjungos oficialusis leidinys
            
            
               C 39/15
            
         2011 m. lapkričio 22 d. Christos Michail pateiktas apeliacinis skundas dėl 2011 m. rugsėjo 13 d. Tarnautojų teismo sprendimo byloje F-100/09 Michail prieš Komisiją
   
   (Byla T-597/11 P)
   2012/C 39/32
   Proceso kalba: graikų
   
      Šalys
   
   
      Apeliantas: Christos Michail (Briuselis, Belgija), atstovaujamas advokato Ch. Meidanis
   
      Kita proceso šalis: Europos Komisija
   
      Reikalavimai
   
   Apeliantas Bendrojo Teismo prašo:
   
               —
            
            
               pripažinti šį apeliacinį skundą priimtinu ir pagrįstu,
            
         
               —
            
            
               panaikinti 2011 m. rugsėjo 13 d. Tarnautojų teismo sprendimą byloje F-100/09 Michail prieš Komisiją,
            
         
               —
            
            
               priteisti apeliantui 30 000 EUR kompensaciją jo patirtai neturtinei žalai atlyginti,
            
         
               —
            
            
               bylinėjimosi išlaidų klausimą spręsti pagal teisės normas.
            
         
      Apeliacinio skundo pagrindai ir pagrindiniai argumentai
   
   Apeliantas teigia, kad skundžiamame sprendime Tarnautojų teismas klaidingai nusprendė dėl ieškinio, kuriuo jis prašė panaikinti Komisijos sprendimą atmesti pagalbos prašymą, kurį jis pateikė pagal Pareigūnų tarnybos nuostatų (toliau — Pareigūnų nuostatai) 24 straipsnį, ir 2009 m. rugsėjo 14 d. Komisijos sprendimą atmesti jo skundą, pateiktą pagal Pareigūnų nuostatų 90 straipsnio 2 dalį.
   Konkrečiai kalbant, apeliantas teigia, kad, pirma, buvo pažeistos jo procedūrinės teisės ir Sąjungos teisė, nes netinkamai įvertinęs įrodymus Tarnautojų teismas suklydo, kai visiškai nenagrinėjo klausimo, ar įrodymai buvo gauti teisėtai tiek, kiek Komisija pakeitė statutinę apelianto padėtį, prieš tai nepriėmusi administracinio akto dėl šio pakeitimo. Antra, apeliantas tvirtina, jog Tarnautojų teismas pažeidė įrodymų rinkimo ir įrodinėjimo pareigos principus, nes nepaisant to, kad apeliantas pateikė dokumentą, patvirtinantį, jog jo padėties pakeitimas buvo neteisėtas, Tarnautojų teismas jokiu proceso etapu neprašė Komisijos, nors jis turėjo tai padaryti pagal savo Procedūros reglamento 55 straipsnį, pateikti įrodymų, paneigiančių šį teiginį. Trečia, apeliantas teigia, kad Tarnautojų teismas neišnagrinėjo tikrosios jo statutinės padėties, turėtos pagal sistemas Sysper ir Sysper 2, ir to, kokiu teisiniu pagrindu buvo grindžiamas jo vaizdavimas pagal šias sistemas, kad galėtų įvertinti, ar tai yra psichologinis priekabiavimas prie jo ir įrodymų klastojimas.